Prva Petrova poslanica (Šarić)/Glava 3.
1 Tako i žene neka budu pokorne svojim muževima, da i oni, koji možda ne vjeruju riječi, budu pridobiveni ponašanjem žena bez riječi, 

2 Kad vide čisto življenje vaše sa strahom. 

3 Nakit žena neka ne bude vanjski u pletenju kose ili u kićenje zlatom ili u sjajnim haljinama, 

4 Nego skriveni čovjek srca u neprolaznosti tihoga i krotkoga duha, koji je pred Bogom dragocjen. 

5 Jer su se tako kitile nekada i svete žene, koje su se uzdale u Boga i pokoravale se svojim muževima. 

6 Tako je slušala Serah Abrahama i zvala ga gospodarom, kojoj ste vi kćeri, ako činite dobro i ne gubite srčanosti ni pred kakvim zastrašivanjem. 

7 Tako i vi, muževi, živite u razboritost zajedno sa svojim ženama, kao sa slabijim spolom, iskazujući im štovanje kao onima, koje su također subaštinice milosti života, da se ne spriječe molitve vaše. 

8 A najposlije budite svi složni, milostivi, bratoljubivi, milosrdni, ponizni; 

9 Ne vraćajte zla za zlo, ni psovke za psovku, nego nasuprot blagoslivljajte, jer ste na to pozvani, da baštinite blagoslov. 

10 Jer tko ljubi život i hoće da vidi dane dobre, neka susteže jezik svoj od zla, i usne svoje, da ne govore prijevare! 

11 Neka se ukloni od zla i neka čini dobro; neka traži mir i neka hrli za njim! 

12 Jer su oči Gospodinove upravIjene na pravednike, i uši njegove slušaju molitvu njihovu, a lice je Gospodinovo protiv onih, koji zlo čine." 

13 I tko da vam naudi, ako revnujete za dobro? 

14 Ali ako i trpite zbog pravde, Blagoslovljeni ste! Ne dajte se od njih zastrašiti niti uznemiriti. 

15 Držite samo Krista, Gospodina, sveto u srcima svojim! Budite uvijek spremni na odgovor svakome, koji od vas zatraži račun o nadi, koja je u vama; 

16 Ali s krotkošću i strahom imajući dobru savjest, da se oni, koji kleveću vaše dobro življenje u Kristu, posrame u onome, u čemu vas kude. 

17 Jer je bolje, ako hoće volja Božja, da trpite zbog dobrih djela, negoli zbog zlih. 

18 Jer je i Krist jedanput za grijehe naše umro, pravedan za nepravedne, da nas privede k Bogu, ubijen doduše tijelom, ali oživljen Duhom. 

19 U njemu je sišao i propovijedao duhovima, koji su bili u tamnici, 

20 Koji su nekada bili nevjerni, kad su se u dane Noine oslanjali na dugotrpnost Božju, dok se je gradio kovčeg, u kojem se malo, to jest, osam duša, spasilo vodom. 

21 Slično i vas sada spasava krštenje, koje nije pranje tjelesne nečistoće, nego molitva k Bogu za dobru savjest po uskrsnuću Isusa Krista, 

22 Koji je, otišavši na nebo, s desne strane Bogu, gdje mu se pokoravaju anđeli i vlasti i sile. 

Prva Petrova poslanica (Šarić)